স্টাফ রিপোর্টার ঃ বাংলাদেশ কর্মচারী কল্যাণ বোর্ড, বিভাগীয় কার্যালয়, ময়মনসিংহ বিভাগ এর আয়োজনে ও জেলা প্রশাসনের সহযোগিতায় গতকাল সোমবার (৩০ জানুয়ারী) সকালে স্থানীয় রফিক উদ্দিন ভূইয়া স্টেডিয়ামে বিভাগীয় পর্যায়ের বার্ষিক ক্রীড়া প্রতিযোগিতা অনুষ্ঠিত হয়েছে। প্রতিযোগিতার উদ্বোধন করেন প্রধান অতিথি বাংলাদেশ কর্মচারী কল্যাণ বোর্ডের (বাককব) মহা পরিচালক শিরিন আক্তার। বিভাগীয় কমিশনার জিএম সালেহ উদ্দিন এর সভাপতিত্বে অনুষ্ঠানে স্বাগত বক্তব্য রাখেন ময়মনসিংহ রেঞ্জ ডিআইজি চৌধুরী আব্দুল্লাহ আল মামুন। বিশেষ অতিথির বক্তব্য রাখেন অতিঃ বিভাগীয় কমিশনার মোজাম্মেল হক, অতিঃ ডিআইজি ড. আক্কাছ উদ্দিন ভূঁইয়া। উপস্থিত ছিলেন জেলা প্রশাসক মোঃ খলিলুর রহমান, জেলা ক্রীড়া সংস্থার সাধারণ সম্পাদক সাজ্জাদ জাহান চৌধুরী শাহীন সহ কর্মচারী কল্যান বোর্ডের উর্ধতন কর্মকর্তা, ময়মনসিংহ, জামালপুর, শেরপুর, নেত্রকোনা জেলা প্রশাসনের কর্মকর্তা ও চার জেলার বিভিন্ন শিক্ষা প্রতিষ্ঠানের প্রতিযোগিতায় অংশ গ্রহণকারী ছাত্রছাত্রী বৃন্দ। প্রতিযোগিতার শুরুতেই অলিম্পিক মশাল প্রজ্জলন করেন মোঃ রাসেল। উদ্বোধনী অনুষ্ঠানে বক্তাগন বলেন খেলাধুলার বিকল্প নাই। খেলাধুলায় শরীর ও মনকে সুস্থ রাখে। জীবনে চলার পথে লেখাপড়ার পাশাপাশি বিনোদনের প্রয়োজন আছে। বর্তমান সরকার লেখাপড়ার পাশাপাশি খেলাধুলায় অগ্রাধিকার দিয়েছেন। কেননা বর্তমানে খেলাধুলায় স্কুল কলেজের ছেলেমেয়েরা দেশ ও দেশের বাইরে অগ্রণী ভূমিকা রাখছে।